**ΕΚΘΕΣΗ ΠΕΠΡΑΓΜΕΝΩΝ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΓΙΑ ΤΗΝ ΠΕΡΙΟΔΟ ΑΠΟ ΤΟΝ ΜΑΡΤΙΟ 2024**

**ΑΠΟ ΤΗΝ ΠΡΟΕΔΡΟ κα. ΠΑΡΑΣΚΕΥΗ ΜΑΝΟΥΚΑΚΗ**

**Αγαπητά μέλη του Συλλόγου,**

Σας ευχαριστώ για την συμμετοχή σας στην ετήσια Τακτική Γενική Συνέλευση, η οποία πραγματοποιείται σήμερα Κυριακή 9 Μαρτίου 2025, στην «Αίθουσα Δημητρίου Μαμαλίγκα», παρουσία των παρόντων μελών του Συλλόγου με θέματα της ημερησίας διάταξης, σύμφωνα με το άρθρο 11 του Καταστατικού, αφού όπως γνωρίζετε, είχε ορισθεί για την 23η Φεβρουαρίου 2025 και ανεβλήθη. λόγω μη επιτεύξεως της απαιτουμένης απαρτίας των μελών του Συλλόγου.

Ο Απολογισμός καλύπτει την περίοδο από την εκλογο-απολογιστική ΓΣ στις 11 Φεβρουαρίου 2024, στην διάρκεια της οποίας εκλέχθηκε το παρόν συμβούλιο που καταρτίστηκε σε σώμα στις 21 Φεβρουαρίου 2024.

Το νέο Δ.Σ. που προέκυψε από τις εκλογές του 2024, έθεσε ως στόχο, να δώσει νέα πνοή στο σύλλογο και να αποδείξει ότι ο Σ.Ε.Α δεν έχει μόνο ιστορικό παρελθόν, αλλά δυναμικό παρόν και λαμπρό μέλλον !

Ο Σύλλογος φέτος γιορτάζει 50 χρόνια από την ιδρύσή του τον Απρίλιο του 1975 και σκοπό είχε και έχει την συγκέντρωση των παλλινοστούντων Ελλήνων από την Αιθιοπία και την διατήρηση αναλλοίωτης της μνήμης μας των όσων ζήσαμε στην Αιθιοπία με την διοργάνωση διαφόρων εκδηλώσεων.

Η πορεία του Συλλόγου όλα αυτά τα χρόνια έζησε μοναδικές υπέροχες στιγμές αλλά και δυσκολίες τις οποίες ξεπέρασε με επιτυχία. Η μακρόχρονη πορεία του Συλλόγου, δεν θα ήταν εφικτή χωρίς την ενεργή συμμετοχή σας στις διάφορες εκδηλώσεις και της συνεχούς προσφοράς των εκλεγμένων μελών των Διοικητικών Συμβουλίων του Σ.Ε.Α., οι οποίοι εργάστηκαν με ζήλο, κέφι και ομοψυχία για το καλό του Συλλόγου.

Υλοποιήσαμε την εντολή της Γ.Σ. για την τροποποίηση του Καταστατικού, σύμφωνα με τους ισχύοντας Νόμους, το οποίο εγκρίθηκε στην Έκτακτη Γ.Σ. της 3ης Δεκεμβρίου 2023, ομόφωνα. Το τροποποιηθέν Καταστατικό, εγκρίθηκε με την υπ’ αριθμόν 70121/2024 απόφαση του Πρωτοδικείου Αθηνών, και έχει αναρτηθεί στην ιστοσελίδα του Συλλόγου.

Εγκρίθηκε από την 1η Δημοτική Κοινότητα Αθήνας και το Δημοτικό Συμβούλιο του Δήμου Αθηναίων το αίτημα για την ανέγερση μνημείου στην πλατεία Αβησσυνίας, προς τον Δήμαρχο Αθηναίων κ. Μπακογιάννη από τον Σύλλογό μας με την συνεργασία των Συλλόγων των Αιθιόπων στην Ελλάδα, οι οποίοι θα αναλάβουν μαζί με χορηγούς από την Αιθιοπία και με συμβολική συμμετοχή μας, τα έξοδα.

**Στο πρώτο έτος της θητείας του νέου Δ.Σ. έγιναν πάνω από 40 εκδηλώσεις και δράσεις. Ενδεικτικά αναφέρω τις ακόλουθες:**

Ο Σύλλογος μας τίμησε τη μνήμη του Αγίου Φρουμεντίου, στον Ιερό Ναό Αγίου Δημητρίου Αμπελοκήπων, στις 01 Δεκεμβρίου 2024, με εκκλησιασμό και Αρτοκλασία, προσφορά του ζεύγους κκ. Νικολάου και Σίσσης Βοζίκη. Ακολούθησε δεξίωση στο Εντευκτήριο του Συλλόγου και απονομή πλακετών σε 5 μη εν ενεργεία πρώην προέδρους του Συλλόγου για την συνεισφορά τους στον Σύλλογο (Παρουσία σχεδόν 80 Ατόμων).

Γιορτάσαμε το νέο έτος με την κοπή της Πρωτοχρονιάτικης Πίτας, παρουσία της υπέροχης Βυζαντινής χορωδίας της Καλλιθέας, στις 29 Ιανουαρίου 2025. Την εκδήλωση τίμησαν με την παρουσία τους οι εκπρόσωποι του ΥΠΕΞ κ. Ευθύμιος Αραβαντινός Κουτσουβής και του Δημάρχου Αθηναίων η κα. Αθανασία (Θάνια) Ζαχαροπούλου, Πρόεδρος της 7ης Δημοτικής Κοινότητας, στην περιφέρεια της οποίας στεγάζεται ο Σύλλογος, καθώς και άλλοι επίσημοι προσκεκλημένοι (Παρουσία σχεδόν 95 Ατόμων).

Στα πλαίσια των **ΣΥΝΕΣΤΙΑΣΕΩΝ – ΓΕΥΣΙΓΝΩΣΙΑΣ και ΔΙΑΣΚΕΔΑΣΗΣ, πραγματοποιήθηκαν οι εξής εκδηλώσεις:**

* Τρεις Αιθιοπικές γευσιγνωσίες (Παρουσία σχεδόν 77-85 Ατόμων).
* Μία Καλοκαιρινή και μία Χριστουγεννιάτικη παιδική γιορτή με ταχυδακτυλουργούς και δώρα (Παρουσία σχεδόν 25 παιδιών και 20 γονέων).
* Ένας Αποκριάτικος χορός με αρκετούς μεταμφιεσμένους (Παρουσία σχεδόν 70 Ατόμων).
* Μία Μουσική βραδιά με παραδοσιακά, λαϊκά και ρεμπέτικα τραγούδια (Παρουσία σχεδόν 50 Ατόμων).
* Πέντε Βραδιές BINGO (Παρουσία σχεδόν 18-37 Ατόμων).
* Εννέα Κινηματογραφικές βραδιές (Παρουσία σχεδόν 17-25 Ατόμων).
* Πραγματοποιήσαμε δύο μονοήμερες εκδρομές προς την Λαυρεωτική και τους Δελφούς (35 και 38 άτομα αντίστοιχα).

**Στην έδρα του Συλλόγου, φιλοξενήσαμε**:

* Την Γενική Συνέλευση της Ομοσπονδίας Σωματείων Ελλήνων Αφρικής (Ο.Σ.Ε.Α.).
* Το Χριστουγεννιάτικο 2024 μπαζάρ του Συλλόγου βοηθείας παιδιών «LALIBELA”.
* Έκθεση ζωγραφικής του κ. Αντωνά Μιχαηλίδη (Παρουσία σχεδόν 35 Ατόμων).και του φίλου του Συλλόγου κ. Νικολάου Γαζέπη (Παρουσία σχεδόν 18-30 Ατόμων), οι οποίοι μας προσέφεραν πίνακες για την Συλλογή του Συλλόγου μας ως ένδειξη ευγνωμοσύνης.
* Δράσεις με τον Σύλλογο «ΠΕΛΑΡΓΟΣ», με στόχο τα παιδιά που έχουν υιοθετηθεί από την Αιθιοπία, να γνωρίσουν τον πολιτισμό και την αιθιοπική γλώσσα.
* Τιμητική εκδήλωση για τον Κύπριο έφηβο ήρωα Ευαγόρα Παλληκαρίδη, παρουσία εκπροσώπου της Κυπριακής Πρεσβείας, με καλλιτεχνικό πρόγραμμα από τον ξάδελφο του ήρωα, μουσικοσυνθέτη κ. Σωτήρη Καραγιώργη (Παρουσία σχεδόν 25 Ατόμων).
* Βιβλιοπαρουσίαση της κας. Μαίρης Μεταξά, με προβολή βίντεο από την σημερινή Αντίς Αμπέμπα και γενικότερα Αιθιοπία του κ. Θεοδώρου Θεοδοσίου (Παρουσία σχεδόν 25 Ατόμων).
* Συνάντηση της τάξης 1975 και παρουσίαση του καλλιτεχνικού έργου του Άγγελου Κωσταδήμα (Παρουσία σχεδόν 25 Ατόμων). Έγιναν επίσης συναντήσεις της τάξης του 1974.

**Επίσης, διοργανώθηκαν οι εξής διαλέξεις:**

* του Δρα Makonen Nega, με θέμα τη σημασία της ιστορικής μάχης της ADWA (Παρουσία σχεδόν 65 Ατόμων).
* του κ. Επαμεινώνδα Πανά, Ομότιμου Καθηγητή Οικονομικού Πανεπιστημίου Αθηνών, με τίτλο «Η διαχρονική σημασία της μάχης του Μαραθώνα 2500 χρόνια μετά». (Παρουσία σχεδόν 30 Ατόμων).

**Έγιναν οι εξής συναντήσεις και παρεμβάσεις**:

* Η Πρόεδρος της Ομοσπονδιακής Λαϊκής Δημοκρατίας της Αιθιοπίας, κ. Sahle-WorkZewde παρευρέθηκε στη Σύνοδο Κορυφής Γυναικών Πολιτικών Ηγετών που πραγματοποιήθηκε στην Αθήνα, από 19-21 Μαρτίου 2024. Κατά την παραμονή της στην Αθήνα οργάνωσε στο ξενοδοχείο GRANDΕ BRETAGNE, συνάντηση με εκπροσώπους των Αιθιοπικών κοινοτήτων που ζουν στην Ελλάδα, την Αιθιοπική εκκλησία και προσκάλεσε και τον Σύλλογο Ελλήνων Αιθιοπίας. Τον Σύλλογο εκπροσώπησαν η πρόεδρος κα. Παρασκευή Μανουκάκη και ο ταμίας κ. Θεόδωρος Πανάς.
* Πραγματοποιήθηκαν δύο συναντήσεις στο ΥΠΕΞ με την πρέσβη κα. Αλιφέρη Χρυσούλα, Γενική Διευθύντρια Απόδημου Ελληνισμού, για ενημέρωση της για τα θέματα των Ελληνικών Κοινοτικών Σχολείων της Αντίς Αμπέμπα. Τον Σύλλογο εκπροσώπησαν ο γενικός γραμματέας κ. Μιχαηλίδης Γεώργιος και ο ταμίας κ. Πανάς Θεόδωρος.
* Πραγματοποιήθηκε συνάντηση στο ΥΠΕΞ με την Γενική Γραμματέα Απόδημου Ελληνισμού και Δημόσιας Διπλωματίας κα. Μάιρα Μυρογιάννη, παρουσία του προέδρου της Ο.Σ.Ε.Α. κ. Άρη Λυχναρά, για ενημέρωση της για τα θέματα των Ελληνικών Κοινοτικών Σχολείων της Αντίς Αμπέμπα. Τον Σύλλογο εκπροσώπησαν ο γενικός γραμματέας κ. Μιχαηλίδης Γεώργιος, ο ταμίας κ. Πανάς Θεόδωρος και η κα Ναταλία Κουμουνδούρου.
* Στις 19 Φεβρουαρίου 2025 έγινε η κοπή της πίτας της Ο.Σ.Ε.Α. Κατά τη διάρκεια της τελετής βραβεύθηκαν η κα. Μάιρα Μυρογιάννη Γεν. Γραμματέας Απόδημου Ελληνισμού, και η κα. Αλεξάνδρα Μαμαλίγκα Προκοπίου για την συμβολή της τους Έλληνες της Αφρικής. Παρευρέθηκε από το Σύλλογο το Προεδρείο του Δ.Σ. του Σ.Ε.Α., μέλη του Δ.Σ. και άλλα μέλη του Σ.Ε.Α.
* Η Α ’Αντιπρόεδρος κ. Μυριαλλή Μυρτώ και ο Γεν. Γραμματέας κ. Μιχαηλίδης Γεώργιος συνόδευσαν την εκπρόσωπο της Αιθιοπικής πλευράς στο Μουσείο Μαραθωνίου Δρόμου, στον Μαραθώνα, για να συζητήσουν και να προτείνουν την τοποθέτηση μνημείου για τον Abebe Bikila από τους Αιθίοπες, στο περίβολο του Μουσείου.
* Αναπτύξαμε περαιτέρω τις επαφές και συνεργασία με την Αιθιοπική παροικία στην Ελλάδα και τις διάφορες οργανώσεις της.

**Συμμετείχαμε στις παρακάτω πολιτιστικές εκδηλώσεις**:

* Διεθνές Συμπόσιο για τις τέχνες, τον ερωτισμό και την οικολογία, του Ιδρύματος Λεντάκη.
* Συνεστίαση Yerat Gibza της Αιθιοπικής Κοινότητας Ελλάδας
* Το Αιθιοπικό φεστιβάλ στη Δημοτική αγορά της Κυψέλης
* Μεσκέλ (Ντεμερά) απέναντι από το Καλλιμάρμαρο Στάδιο..

**Συνεχίστηκε η πολύπλευρη και αναβαθμισμένη προσπάθεια μας προβολής του Σ.Ε.Α. και του έργου του, μέσω της ιστοσελίδας μας** [**ellinoethiopic.gr**](ellinoethiopic.gr)**, του τρίμηνου περιοδικού μας Κοντά Σας (εκδίδονται 600 τεύχη, ταχυδρομούνται 480 - Ελλάδα και εξωτερικό, και στέλλονται με e-mail 650) που συμπλήρωσε αδιάλειπτα 145 τεύχη, της παρουσίας μας στα κοινωνικά δίκτυα (Facebook, X-Twitter, Instagram, TikTok, You-tube, QR Code. H επικοινωνία με τα μέλη έχει κωδικοποιηθεί και γίνεται συστηματικά μέσα από το** **ellnoethiopic@googlegroups.com** **.**

**Στα πλαίσια της κοινωνικής προσφοράς, προβήκαμε στη βράβευση των παρακάτω μαθητών που αποφοίτησαν** από το ελληνικό σχολείο της Αντίς Αμπέμπα και πέτυχαν την εισαγωγή τους στην τριτοβάθμια εκπαίδευση στην Ελλάδα:

* Βαλιανάτος Νικόλαος, Γεωπονικό Αθηνών, επιστήμη ζωικής παραγωγής
* Βαλιανάτου Χριστίνα, Μαιευτική Αθηνών
* Γιαλούρης Βασίλειος, Διοίκηση Επιχειρήσεων ΕΚΠΑ
* Λοϊζος Κώστας, νοσηλευτική Αθηνών
* Μαργέτης Μιχάλης, Οικονομικό Πανεπιστήμιο Αθηνών, τμήμα μάρκετινγκ
* Νίτη Ουρανία, Επιστήμη φωτογραφίας και οπτικοακουστικού υλικού, Αθήνα

Χάρη στη στήριξη των μελών του Συλλόγου, μπορέσαμε να ενισχύσουμε οικονομικά την Ελληνική Κοινότητα Αντίς Αμπέμπα και να συμβάλλουμε στην ανοικοδόμηση της περίφραξης του ιερού ναού του Αγίου Φρουμεντίου.

Τα νεώτερα από την Αιθιοπία είναι ότι εξομαλύνεται η κατάσταση:

* Καταργήθηκαν οι άδικοι και εξοντωτικοί φόροι που είχαν αναγγελθεί σε βάρος της Ελληνικής Κοινότητας Αιθιοπίας,
* Συνεχίζονται οι διαπραγματεύσεις για τον τελικό καθορισμό του στάτους του International School που θα διοικεί από κοινού με την Αιθιοπική πλευρά το Αγγλικό Τμήμα των Σχολείων,
* Αναμένεται η ομαλοποίηση και η αποκατάσταση της Κοινότητας στο φυσικό της χώρο με όλες τις συναφείς δραστηριότητες, και η επαναλειτουργία του Ελληνικού Τμήματος,
* Επετεύχθη συνεννόηση και συναντίληψη με τον Ολυμπιακό,
* Εκλέχθηκε νέο Διοικητικό Συμβούλιο στην Ελληνική Κοινότητα Αιθιοπίας.
* Ο Οδυσσέας Παρρής δεν έθεσε εκ νέου υποψηφιότητα. Εκφράζουμε τις ευχαριστίες μας για την συνεργασία που είχαμε.

Κλείνοντας, θα ήθελα να ευχαριστήσω τα μέλη του Δ.Σ. για την προσφορά και το έργο τους προς τον Σύλλογο και Σας προσωπικά για την εμπιστοσύνη που μας δείχνετε με την συμμετοχή σας στις εκδηλώσεις. Ευελπιστούμε στο μέλλον η συμμετοχή των μελών να είναι μεγαλύτερη, διότι όπως έχετε διαπιστώσει οι εκδηλώσεις είναι ποιοτικές, ποικιλόμορφες, άριστα οργανωμένες με πολύ κόπο και μεράκι και το κόστος χαμηλό για την ποιότητα που προσφέρουν. Χαρά μας είναι η αίθουσα να γεμίζει από τους Έλληνες της παροικίας και τα νέα παιδιά, όπως έγινε στην τελευταία συνεστίαση της 23ης Φεβρουαρίου 2025.

Στο σημείο αυτό καλώ τον Γενικό Γραμματέα κ. Μιχαηλίδη Γεώργιο να σας παρουσιάσει κάποιες από τις ιδέες και σκέψεις που επεξεργαζόμαστε ως δράσεις ως το τέλος της θητείας μας.